SA beweeg nader aan DavisbekerdroomDit is net ŉ klein treetjie, maar Suid-Afrika het in die naweek se Davisbekerwedstryd by die Irene-buiteklub teen Estland naderbeweeg aan hulle langtermyn-doelwit. Die Suid-Afrikaanse Davisbekerspan het naamlik vanaf Vrydag in Irene hulle eerste wedstryd in Groep Twee van die internasionale mans-spankompetisie 4-1 gewen. Hulle sal in April in die twee ronde weer in Suid-Afrika speel, dié keer teen Slowenië. Suid-Afrika streef daarna om weer in die Wêreldgroep te speel, iets wat nog ŉ paar jaar kan neem. ♦ Suid-Afrika het Vrydag die twee enkelspelwedstryde gewen en 2-0 voorgeloop. Jürgen Zopp, Estland se beste speler, kon weens ŉ besering nie sy wedstryd voltooi nie en het ook nie verder aan die kragmeting deelgeneem nie. Lloyd Harris het 6-4, 6-3, 6-2 teen Vladimir Ivanov gewen en Zopp was 6-4, 4-6, 3-6 agter teen Nik Scholtz toe hy onttrek het. ♦ Suid-Afrika het die spanwedstryd Saterdag al beklink toe hulle ook die dubbelspel gewen het en 3-0 in die kragmeting voor was. Raven Klaasen en Ruan Roelofse het teen Kenneth Raisma en Mattias Siimar gespeel en hulle 6-7, 6-3 6-4, 7-5 geklop. ♦ Sondag het twee 19-jariges mekaar gepak. Suid-Afrika se voorste speler, Lloyd Harris, het Mattias Siimar 7-5, 6-3 geklop. In die laaste wedstryd het Vladimir Ivanov vir Nik Scholtz 7-6 (7/3), 6-3 geklop om vir Estland hulle punt te verdien.